ועדת החוקה, חוק ומשפט, כנסת 25, פרוטוקול מספר 212, 2023-12-26 00:00

שמחה רוטמן: 	צוהריים טובים

שמחה רוטמן:  אנחנו דנים בהכרזה על הגבלה ביטחונית מכוח חוק קיום דיונים בהיוועדות חזותית בהשתתפות עצורים, אסירים וכלואים (הוראת שעה – חרבות ברזל), התשפ"ד-2023 לפי החוק שעבר בוועדה בשבוע שעבר

שמחה רוטמן:       מי מציג את ההכרזה מטעם הממשלה?     

יפעת רווה: אנחנו נציג את זה

יפעת רווה:  מדובר בהכרזה משותפת

יפעת רווה:  אני אציג את הרקע והמשרד לביטחון לאומי יסביר את המשך המצב למרות שבאמת עבר שבוע מאז החוק נחקק

יפעת רווה:      לפי החוק שנחקק - חוק קיום דיונים בהיוועדות חזותית בהשתתפות עצורים, אסירים וכלואים (הוראת שעה – חרבות ברזל), התשפ"ד-2023 – ניתנה הוראת מעבר בסעיף 38(ב) לפיה ביום פרסומו של חוק זה יראו כאילו ניתנה הכרזה על הגבלה ביטחונית שתקופת תוקפה עד ה-26 בדצמבר

יפעת רווה:  עד היום

יפעת רווה:       לפי סעיף 2(ה) לחוק השרים, באישור ועדת החוקה חוק ומשפט של הכנסת רשאים להאריך את תקופת תוקפה של ההכרזה כאמור בתקופות נוספות שלא יעלו על 28 ימים כל אחת

יפעת רווה:       על סמך הסעיף הזה אנחנו מבקשים להאריך ב-28 ימים נוספים, עד ה-23 בינואר 2024

יפעת רווה:  צירפנו לכאן את חוות הדעת של הגורם המוסמך, את עמדת מנהל בתי המשפט, את עמדת הסניגור הציבורי הארצי

יפעת רווה:  הדברים נשקלו כפי דרישת החוק

יפעת רווה:      אביב, אם את רוצה להשלים מבחינת התוכן, את מוזמנת

אסף שרף: צוהריים טובים

אסף שרף:  הלשכה המשפטית, שירות בתי הסוהר

אסף שרף:  הוגשה חוות דעת של נציבת בתי הסוהר בהיותה הגורם המוסמך

אסף שרף:  חוות הדעת נסמכת על עמדות מקצועיות גם של ראש חטיבת המבצעים בשירות בתי הסוהר, גם של ראש חטיבת המודיעין בשירות בתי הסוהר, היא מגובה במסמך פרפראזות שמדבר על מידת הסיכון, גם על הכוונות הממשיות וגם על הסיכון הממשי בהוצאת אסירים ביטחוניים בעת הזאת אל בתי המשפט

אסף שרף:  מדובר בחומר רב, גם מבחינת הממצאים וגם מבחינת הידיעות המודיעיניות

אסף שרף:  לכן, כיוון שהממצאים והידיעות ממשיכים להצטבר גם בעת הזאת, גם אחרי שכבר הוגשה חוות הדעת הזאת, הוארך הסיכון כסיכון ממשי

אסף שרף:      על יסוד האמור אנחנו מביאים את ההכרזה לכאן

שמחה רוטמן:  עוד מישהו מהנוכחים רוצה לומר משהו?     

יואב סגלוביץ': יש כאן את עמדת הסניגוריה הציבורית

יואב סגלוביץ':  לא הספקתי לקרוא אותה קודם אלא רפרפתי בה

יואב סגלוביץ':  יש בה כל מיני דברים שמחייבים התייחסות של שירות בתי הסוהר לגבי התהליך עצמו של היוועדות חזותית

יואב סגלוביץ':  רפרפתי, לא קראתי לעומק אבל אני חושב שראוי שנרפרף בה רגע ונראה כי בסוף זה שיש היוועדות חזותית זה בסדר אבל צריך לראות גם ההליך הוא הליך

יואב סגלוביץ':  שוב, לא קראתי לעומק אלא רק רפרפתי

אסף שרף: אני אתייחס

אסף שרף:  ככל שעולה טענה לאיזשהו קושי בקיום דיון בדרך של היוועדות חזותית בשל איזושהי תקלה טכנית או בשל סיבה כזו או אחרת ואנחנו מקבלים איזושהי הערה או איזושהי אינדיקציה בעניין, אנחנו מעבירים את זה לידיעת הגורמים הרלוונטיים

יואב סגלוביץ': זאת גם היכולת לדבר עם הסניגור, סודיות, יחידות השיחה

אסף שרף: כל מה שנוגע לקיום ההליך על כל הנובע והכרוך בכך, לרבות קיום שיחות ולרבות האיכות של הדיונים, יש לנו גורמים בשירות בתי הסוהר שהם אמונים על היבטי הפיקוח והבקרה של ההליכים האלה

אסף שרף:  ככל שיש תקלה כזו או אחרת או תלונה כזו או אחרת, אנחנו מעבירים את זה לטיפול מיידי

יואב סגלוביץ': שוב, כאן זה כאן הפיקוח שלנו

יואב סגלוביץ':  יש כאן תלונות, הן לא מפורטות על פי שמות

יואב סגלוביץ':  אני כן אשמח להתייחסות קונקרטית שלכם מול הסניגוריה כדי שנדע

יואב סגלוביץ':  זה חלק מהפיקוח שצריך לעשות

שמחה רוטמן: כן חשוב לי להגיד שאני קורא את חוות הדעת של הסניגוריה והיא לא אומרת שיש תלונות ספציפיות

יואב סגלוביץ': שוב, שיהיו בקשר איתם ויעשו בדיקה פרטנית כי הם לא היו אומרים סתם

יפעת רווה: הסניגוריה ב-זום

אסף שרף: ההערה היא הערה בהקשר לנושא ההיוועדות החזותית גם בעת שגרה ולא בהכרח בעת חירום

אסף שרף:  יש לנו פורומים שלנו גם בקרב משרדי הממשלה שם אנחנו דנים בטענות כאלה ואחרות

אסף שרף:  כמובן שככל שעולה טענה קונקרטית, אנחנו מטפלים בה

אביב ישראלי: חשוב לי להדגיש שיש כאן כמה טענות ולא כולן רלוונטיות לשירות בתי הסוהר אלא חלק לגבי הנהלת בתי המשפט

אביב ישראלי:  כמו שאסף אמר, אכן יש את הפורומים האלה ואם יש טענות ספציפיות, הן מטופלות

שמחה רוטמן: אני שמח לשמוע שיש פורומים לבירור טענות ספציפיות

שמחה רוטמן:  כמובן אם יש טענות ספציפיות שלא טופלו, נציג הסניגוריה וגם נציג הנהלת בתי המשפט ב-זום ונשמח לשמוע

שמחה רוטמן:       אני שואל

שמחה רוטמן:  הנתונים לפי החוק, מתי אנחנו אמורים לקבל את הדיווח הראשון?     

יפעת רווה: ב-10 בינואר

שמחה רוטמן: ב-10 בינואר יהיה לנו גם את הדיווח הראשון ויהיה לנו יותר לנוכח פנינו

שמחה רוטמן:  בלי כרגע לרדת למספרים, בקשות שהוגשו לדיונים בכל זאת בנוכחות, כי אחד הדברים שהופיעו בחוות הדעת של הסניגוריה הוא הנושא של מוגבלויות וכדומה, בקשות חריגות שכן הוגשו להבאת אסיר או עצור לפרונטלי

שמחה רוטמן:  אתם כבר אספתם כאלה?     

אסף שרף: אני מכיר רק שתי בקשות שהוגשו ולא ידוע לי על איזה שהם טעמים מהסוג שאתה מציין ששירות בתי הסוהר השיב להם ולא הביאו בסופו של דבר להוצאת אסירים

אסף שרף:  כן, הוצאה לדיון ראשון במעצר ימים של עצורים שחשודים - - -     

שמחה רוטמן: בעבירות טרור

אסף שרף: יוצאים לדיון ראשון

שמחה רוטמן: זה עובד מסודר? אין על כך טענות

אסף שרף: כן

אסף שרף:  עד כה לא נתקלתי בטענות וזה מפוקח

יפעת רווה: אני רוצה לומר שלפני המלחמה אנחנו התחלנו אצלנו תהליך של סדרה של ישיבות לטיוב הפרקטיקה ובעיות שעלו מהשטח בנושא של היוועדות חזותית

יפעת רווה:  התחיל מחקר מלווה שאמנם נקטע במלחמה אבל אם יש דברים, אני מבקשת בהזדמנות זו מכל הגורמים שיביאו בפנינו ואנחנו נבדוק אותם

נועה ברודצקי לוי: יש אנשים ב-זום

שמחה רוטמן: אם הם רוצים לומר משהו

שמחה רוטמן:  הם לא ביקשו

שמחה רוטמן:  הם קיבלו כאן סניגור שנוכח במקום ולא ב-VC

שמחה רוטמן:      אני מבין שאין בעיה מבחינתכם לעבור להצבעה

שמחה רוטמן:  יש הקראה?     

נועה ברודצקי לוי: כן

נועה ברודצקי לוי:  אנחנו צריכים להקריא

איל קופמן: הסניגוריה הציבורית ב-זום

שמחה רוטמן: אם יש לו לומר משהו ספציפי, בבקשה

שמחה רוטמן:  אני לא סתם לו את הפה, חס ושלום

שמחה רוטמן:  אם הוא רוצה לדבר, אני אשמח לשמוע אותו

שמחה רוטמן:  כמובן שגם עמדת הנהלת בתי המשפט הוגשה לנו, גם בכתב

שמחה רוטמן:  אם הוא רוצה, נשמח לשמוע אותו

שמחה רוטמן:  אנחנו אפילו מצרים על כך שהוא רק ב-VC

שי פירון: למרות שבמקרה הזה זאת הבחירה שלי

שמחה רוטמן: ניתנה הסכמת שני הצדדים

שמחה רוטמן:  נשיא בית המשפט אישר

שי פירון: לחדד

שי פירון:  המסמך שלנו ברמה הכללית, מטבע הדברים זו הערכה ראשונה

שי פירון:  אנחנו בתחילתו של הפיילוט הזה

שי פירון:  הדברים שכתבנו לגבי הקשיים בקיום דיונים בהיוועדות חזותית, זה לא עניין של באג אלא זה פשוט עניין של פיצ'ר

שי פירון:  הדברים שכתבנו הם דברים שהם מאפיינים באופן טבעם, זה לא עניין של דיון כזה או אחר

שמחה רוטמן: כלומר, זה לא נכתב בעקבות תקלות מהשבוע האחרון אלא דעה עקבית שלכם בסניגוריה וגם של הוועדה על הבעייתיות שב-VC

שי פירון: כן

שמחה רוטמן: זה חשוב מאוד

שי פירון: אנחנו מבקשים שהדבר הזה ייכנס לתמהיל השיקולים בהתחשב בכך שלא מדובר בהסדר וולונטרי אלא בהסדר שחל על העצור או האסיר וכתבנו עוד שיקולים נוספים שאנחנו חושבים שצריכים להיות בפני השר ובפני הוועדה

שמחה רוטמן: תודה

שמחה רוטמן:       גברתי היועצת המשפטית, הקראה

נועה ברודצקי לוי: אני רק אומר מילה אחת שכן מתקשרת לדברים שדיברנו עליהם בדיונים וזה גם התעצם נוכח החשדות שעלו בשבוע שעבר

נועה ברודצקי לוי:  כמובן לא להצביע על כלל המקרים אבל בכל זאת על החשיבות של שופט מבקר שיגיע לראות את העצורים בבתי הכלא

נועה ברודצקי לוי:  נראה לי שחשוב גם להזכיר גם את הדבר הזה

נועה ברודצקי לוי:       אני מקריאה

נועה ברודצקי לוי:      הארכת הכרזה על הגבלה ביטחונית     לפי חוק קיום דיונים בהיוועדות חזותית בהשתתפות עצורים, אסירים וכלואים (הוראת שעה – חרבות ברזל), התשפ"ד-2023     בתוקף סמכותנו לפי סעיף 2(ה) לחוק קיום דיונים בהיוועדות חזותית בהשתתפות עצורים, אסירים וכלואים (הוראת שעה – חרבות ברזל), התשפ"ד-2023 (להלן – החוק) ולאחר ששוכנענו בכך שבשל סכנת חיים וסיכון ביטחוני מוגבר הנשקפים מעצורים או אסירים החשודים, נאשמים או מורשעים באחת העבירות המנויות בפסקה 2(ב)(2), בהבאתם לדיונים בשל מצב המלחמה השורר במדינה, שבשלו הוכרז מצב מיוחד בעורף, לא ניתן לקיים דיונים בנוכחותם, וכי לא ניתן להפחית את הסכנה או הסיכון בדרך אחרת ושקלנו את הצורך בהכרזה אל מול הפגיעה בזכויותיהם של העצורים והאסירים הנובעת ממנה וכן את השיקולים המנויים בסעיף 2(ג) לחוק, ולאחר שהתקבל אישור ועדת החוקה חוק ומשפט של הכנסת, אנו מאריכים את תוקפה של ההכרזה על הגבלה ביטחונית מיום ו' בטבת התשפ"ד (18 בדצמבר 2023), לפי סעיף 38(ב) לחוק לתקופה נוספת, עד יום י"ג בשבט התשפ"ד (23 בינואר 2024)

שמחה רוטמן: לא הבנתי את התאריכים

נועה ברודצקי לוי: זה ל-28 ימים

נועה ברודצקי לוי:  הם ציינו את התאריך של שבוע שעבר

שמחה רוטמן: את התאריך הראשוני

נועה ברודצקי לוי: כן

שמחה רוטמן: זה יהיה 28 ימים מהיום או מה-18?     

נועה ברודצקי לוי: מהיום

נועה ברודצקי לוי:  התאריך הוא עד ה-23 בינואר 2024

שמחה רוטמן: הכוונה היא ל-28 ימים מהיום ולא 28 ימים מה-18 בחודש

נועה ברודצקי לוי: כן אבל כן נבדוק את זה כדי לראות אם בכל זאת צריך להוסיף ולציין את זה

שמחה רוטמן: כן, שה-28 ימים הם מהיום ולא מה-18 בחודש

שמחה רוטמן:       אני כן אומר לפרוטוקול לפני שנצביע, משרד המשפטים יקר, המשרד לביטחון לאומי יקר, אנא - בפעם הבאה נהיה קצת פחות סלחנים

שמחה רוטמן:  פעם ראשונה אנחנו סולחים - לא להביא הארכות בשעה 14:00 ולצפות שבשעה 14:40 כבר נצביע עליהן

שמחה רוטמן:  אנחנו רוצים להודיע לחברי הכנסת מספיק זמן לפני הדיון על קיומו וגם לשמוע את האנשים ולא ב-זום כי VC הוא בעיה גם בהסכמת הצדדים

שמחה רוטמן:  אני מבקש בפעם הבאה להיערך קצת יותר מראש

שמחה רוטמן:      נא להעביר זאת גם לשרים ולכל מי שיש לו יד ורגל בעניין הזה

שמחה רוטמן:      אנחנו עוברים להצבעה

שמחה רוטמן:  מי בעד? 3

שמחה רוטמן:  מי נגד? אין מתנגדים

שמחה רוטמן:  מי נמנע? אין נמנעים

שמחה רוטמן: אושר     

שמחה רוטמן: אני קובע כי ההכרזה אושרה ותועבר לחתימת השרים

שמחה רוטמן:      תודה רבה

שמחה רוטמן:      אנחנו יוצאים להפסקה קטנה ומיד ממשיכים בדיון